Christelike Gradering - www.bybelkennis.co.za
by Mitch Kalp · Published 31/05/2010 · Updated 28/09/2014
Christelike Gradering – Jan van der Watt
Johan Lotter vra:
Jesus groete uit die weskus uit. Ek is besig om n studie te doen of te skryf-Christen Rating. Dit klink snaaks maar ek vind dit interessant – ons by die werk word elke 6 maande gerate (Performance Contract). Hier is ons metode: exelent performer, high performer, good perfomer, acceptable performer en trier. Ek sê net Engele is exelent performers; High perfomers – soos Noag, Moses ens. Nou moet ek nog by die laaste 3 uitkom ,ek sal dit baie waardeer as ek hulp kan kry om die laaste 3 in die Bybel of verse te kan identifiseer Ek wil vasstel waar is ek en selfs ook ander mense in die rating Agape groete uit die Weskus-Vredenburg
Dit is bewonderenswaardig dat daar nog besighede is wat graag hulle mense wil rate volgens die standaarde van die Bybel. Ek twyfel egter of dit regtig moontlik is om ons graderingsisteme om daardie basis op te stel, nie omdat die Bybel nie ook praat van uitnemende of minder uitnemende mense nie. Die redes lê elders. Ek noem net 'n paar.
a) In die Bybelse tyd het besighede en die samelewing heeltemal anders gewerk as vandag. Dit was meestal klein familiebedrywe (soos Simon Petrus se familie het vis gevang, Jesus se familie was skrynwerkers of bouers, Paulus se familie materiaal- of leerwerkers). Die verwagtings in die bedrywe was heeltemal anders as wat dit vandag is. Ons kan dus nie die maatstawwe van die situasie van 2000 jaar gelde net so op vandag toepas nie, want ons werk nie meer so nie en die eise van 'n kapitalistiese sisteem (wat hulle nie geken het nie) is anders. Byvoorbeeld, in daardie tyd was daar nie versekeringsmaatskappye, pensioen of sulke dinge nie. Die mense (veral families) het maar na mekaar omgesien. Daarom was die opdrag om van jou goed weg te gee as byvoorbeeld weduwees of wese behoeftes het. Hulle het geen ander manier gehad om te oorleef nie. Vandag registreer ons ons werkers by pensioenprogramme ens. om die probleem op te los.
Tog is daar waardes wat ons uit die Bybel kan gebruik om ons te help. Byvoorbeeld, om pligsgetrou te werk, om betroubaar en eerlik te wees, ens. is beginsels wat sekerlik gebruik kan word. Let egter daarop dat ek hier van beginsels praat en nie van mense wat goed of sleg presteer het nie. Prestasie word altyd in terme van iets gemeet. Jy stel aan die begin van die jaar kriteria op waarvolgens die persone dan moet optree en daarna word die optrede aan die hand van die kriteria gemeet. Soos die kriteria verskil sal die aksies wat verwag word ook verskil. Noag was in sekere opsigte goed (hy was gehoorsaam om die ark te bou en was seker 'n goeie presteerder, maar toe hy uit die ark klim het hy so droog gemaak dat hy waarskynlik nie vir promosie of 'n verhoging sou kwalifiseer nie). Wat egter vir alle graderings wat opgestel word geld, is dat daar bv. eerlik, opreg, hardwerkend en doelgerig opgetree moet word, om maar 'n paar van die beginsels te noem. Dit sou miskien beter wees om liewer op daardie Bybelse riglyne te konsentreer in die opstel van die graderingsdokumente as op sekere figure.